khistorydata/jeongjo-sjw-relations huggingface dataset:
정조 5년 · 목
敎曰。御製御筆黔巖紀蹟碑銘印本帖。奉朝賀金致仁。領府事金尙喆。領敦寧李溵。判府事鄭存謙。領議政徐命善。判府事鄭弘淳李徽之。各頒一件。閣臣承旨受點人。亦頒一件。
정조 5년 · 강
召見大臣備堂于誠正閣。
정조 5년 · 목
予曰。嶺南風雨之災。實爲孔酷。家舍之漂失。人命之渰沒。極爲驚慘。而至於高靈陜川兩邑而極矣。言念民事。誠甚矜悶。近來澤未下究。而災又如是。憂慮耿耿。不遑寧息。今日之特召卿等。將欲講究蠲恤之策也。渰死人名身米布。自當蕩減。至於還上。亦爲一竝停退。則庶可爲一半分民惠之道乎。領議政徐命善曰。嶺南水災。至爲慘矜。然高陜兩邑外。被災諸邑。自有淺深之別矣。高陜還上。或可停退。而其餘他邑。則不可用兩邑之例。我聖上恤民之盛意。非不欽頌。而在朝家惜恩典之道。至於新還。則尤不可着手矣。兵曹判書李性源曰。大臣所奏誠是矣。今於嶺南被水諸邑恤典。至於如此。則他日賙災之道。無以加此。臣恐朝家漸有恩廣之慮矣。予曰。咸安小邑。被災尤甚云。誠爲矜悶矣。命善曰。被災則無異他邑。而人命則無一致傷云矣。予曰。人命旣不至致傷。則實爲幸甚。家舍亦能免頹壓漂失之事云耶。戶曹參判徐有隣曰。以狀辭觀之。則雖有被災處。而家舍則不至於漂失頹壓之境矣。予曰。兵判已經嶺伯。想有聞知者矣。丁酉水災。比之今年。則果何如云耶。性源曰。今年水災。臣雖未得目見。而恐不及丁酉矣。臣於伊時。適巡到義興。乃八月二十四日也。自朝始雨。未時而止。則不過四五時之間。而午後水勢。直跨廳上。所見極甚危悖矣。予曰。水勢旣是如此。則人物無或致傷乎。性源曰。水勢雖甚浩大。幸在晝日。故人物則不至致傷。而禾穀沿邊處。則幾盡浦落矣。予曰。丁酉被災處爲幾邑乎。性源曰。一道同然。而尤甚爲九邑矣。予曰。其時亦有舊還停退之命。則因道臣陳請。而有此令乎。性源曰。道臣則不敢直請。故其時下敎。亦出於特恩矣。予曰。今年水災。通一道同然。則不可區別其尤甚與之次。舊還則全一道停退。身米布則只死亡人蕩減爲好乎。命善曰。聖敎誠至當矣。舊還停退。身米布蕩減。實爲大惠矣。性源曰。臣於待罪嶺南時。恤典傳敎。適到於場市之日。故聚會民人。宣布德意。則至有感極而泣者。今此恤典。過於丁酉矣。民情想感服無地矣。予曰。停退之數。果爲幾何乎。命善曰。似不下於四五萬石矣。予曰。初五日風雨。八道同然。則年事已判歉荒。果何如云耶。右承旨趙時偉曰。湖西畿內。則不甚大段云矣。予曰。嶺伯今始請恤典者。旣失分憂之責。且狀辭甚不詳明。難以取信。被災旣如是。則得無設賑之慮乎。命善曰。以狀啓觀之。實無詳知之道。而聞南來之言。則兩邑外沿邊諸邑。雖不免水災。而年事則大抵爲穴農。斷無設賑之事云矣。予曰。全羅道年事何如。而亦免設賑之弊乎。命善曰。山郡優於野邑。不至設賑云矣。予曰。完伯狀辭。至爲詳明。善爲之矣。命善曰。各道狀聞中。湖南關東爲最。不煩不擾。果善爲矣。予曰然矣。命善曰。頃以册子事。嶺南守令。有待秋成拿處之命矣。此時嶺南守令之曠官。一時可悶矣。予曰。凡幾邑守宰乎。命善曰。尙州善山永川三邑守令矣。予曰。伊時不過略示警飭之意。方當災年。何必貽弊也。命善曰。各道選上武士。明當試取矣。入格規矩。當何以爲之乎。予曰。各技中只取一技。而毋論入格與否。各技使之盡試。又敎曰。關西武士。鐵箭擧案。爲幾人乎。性源曰。關西選上。凡五人中。鐵箭擧案爲四人矣。予曰。頃觀諸道武士。則實無可用之人。似此輩流。雖於京中。想亦多有。若早知如此。何必使之選上也。時偉曰。明日慕華館武士試取時。兵判及將臣。俱當出去。而旣無仍佩之命。何以爲之乎。予曰仍佩。又敎曰。昨夜政院事。其果成說乎。更鼓已下。而無標信之請。門鑰何等嚴重。而有此無前之事。誠極駭然矣。命善曰。門鑰果何如。則何敢如是忘寘乎。刑曹判書金魯鎭曰。近來院吏輩。亦漸不如古之致。如有解事之人。則何得如是也。性源曰。宣傳官亦年少未經事之人。故亦不往請於政院。政院及宣傳官。胥有所失矣。予曰。纂輯役事。今幾至半云。何當訖工乎。魯鎭曰。來月旬望間。似可告完矣。予曰。 列朝各以一人分排纂修。則完功似易矣。有隣曰。雖得如是分排。校正之役。則來月內。似不可爲之矣。予曰。今日抄啓文臣製述。洪仁浩又爲壯元。誠人才矣。
정조 5년 · 강
命嶺南道內舊還。竝停退。
정조 5년 · 목
敎曰。旣問大臣。勿論被災與否。道內各邑舊還。一竝停退事。卽爲分付。
정조 5년 · 강
給嶺南諸邑渰漂戶恤典。
정조 5년 · 목
領議政徐命善啓。今因慶尙監司李文源狀啓。特下十行絲綸。至以餘憂耿耿。不遑寧息爲敎。仍召臣等。講究蠲恤之策。一雨一風。宵旰之盛意。不勝贊頌之至。今番諸邑渰死民人一百三十九名。頃日傳敎。當年條身米布。特爲蕩減。其餘漂失頹壓民戶。亦依頃日九邑例。令道臣守宰。或鳩材或助糧。着意賙恤。從長拮據。趁卽結構。如舊安堵。俾無一民失所之意。請嚴飭於該道道臣。從之。
정조 5년 · 강
分揀待秋成拿處嶺南守令。
정조 5년 · 목
敎曰。待秋成拿處嶺南守令。竝分揀。○又敎曰。嶺南上來守令催促。卽爲下送。
정조 5년 · 강
命兵判禁將總使。仍佩往來。
정조 5년 · 목
敎曰。明日慕華館殿試時。兵曹判書李性源。禁衛大將李敬懋。總戎使李柱國。仍佩往來。
정조 5년 · 강
許施海西身布純錢上納之請。
정조 5년 · 목
領議政徐命善啓言。卽見黃海監司趙尙鎭狀啓。則備陳道內綿農失稔之狀。仍請各軍門各衙門諸色價布。限明秋純錢上納事。令廟堂稟處矣。今年晩澇爲災。綿農最歉。頃者湖南。旣許純錢之請。今於海西。宜有一視之澤。本道各項身布。竝以純錢上納之意。請分付。從之。
정조 5년 · 강
命當該書吏一人。更爲査覈草記。其餘書吏放送。
정조 5년 · 목
因刑曹科治啓目。有是命。○因金德寬科治啓目。敎以。分揀放送。
정조 5년 · 강
分揀宣傳官金爀等。
정조 5년 · 목
因査問草記。敎以。不足責也。政院不給。則渠何敢往請乎。然以不卽提醒之罪。番行首旣已處分。金爀等分揀。
정조 5년 · 강
命院吏白景禧放送。
정조 5년 · 목
因更査草記。敎以。旣非該房吏。則宜有分揀之道。今番參酌放送。後勿如是之意。各別嚴飭。
정조 5년 · 목
予曰。別兼往藝文館所抄出册子持入。林錫喆承命出。予曰。今日館所殿試設場云乎。鼎修曰。俄聞試所承旨言。則命官遭重制。不得開場云矣。予曰。然則鄭判府事弘淳進去。卽爲開場事分付。又敎曰。今日坐直誰也。鼎修曰。姑未停當矣。
정조 5년 · 강
命宣傳官試講。明日爲之。入格武士。亦爲待令。
정조 5년 · 강
命試講處所。春塘臺爲之。
정조 5년 · 강
拿處典設別提朴文絅。
정조 5년 · 목
文絅。以殿試差備官。不爲待令。命官啓請拿問也。
정조 5년 · 강
命別軍職林世載。外職收用。
정조 5년 · 목
敎曰。年老而力猶壯。今日諸道入格武士試勇之場。足可爲最。不可無嘉尙之擧。近久沈滯別軍職林世載。外職相當窠收用。
정조 5년 · 강
命六道武士殿試入格人。參考觀武才殿試謄錄。施賞。
정조 5년 · 목
敎曰。昨日慕華館六道選上武士殿試時入格人。參考觀武才殿試謄錄施賞。未入格之類。其數不多。亦依付籤捧傳旨。○又敎曰。今番諸道武士選上之命。出於擧遺才之意。而入格之人。雖未必盡是俊乂。多技試取。旣有優等。在朝家獎勵之道。不可不拔其優論賞。成川出身金重栗。令該曹相當職調用。鳳山別武士金光益。谷城閑良金天擎。平壤出身洪哲。令軍門調用。平壤前部將桂德周。鐵箭三矢。皆近五十步。膂力身手。亦甚壯健。聞渠無故作散云。此等人合施甄用。今日政復職調用。安邊閑良姜守性。武經七書。皆能通鍊。向日帳前。已命軍門付料。待實窠收用事分付。
정조 5년 · 강
有政。吏曹參判李敬養進。兵曹判書李性源進。
정조 5년 · 목
以尹尙東爲掌令。徐有成爲正言。鄭東浚爲吏曹佐郞。尹長烈爲校理。權以綱爲副校理。○兵批。以金重栗爲守門將。初任也。
정조 5년 · 강
命明日次對。依例來會。
정조 5년 · 목
敎曰。嶺伯狀啓來到。有令廟堂稟處之請。雖値齋日。明日次對。依例來會。
정조 5년 · 강
吏曹判書李衍祥疏辭新授資級。賜例批。
정조 5년 · 강
以金載瓚爲吏曹佐郞。前望也。
정조 5년 · 강
命黔巖紀蹟碑印本帖與講議册。同爲齎傳于一提學。
정조 5년 · 목
敎曰。向於筵中。有本閣講議下送之言。抄啓文臣講議册子下送。卿其看閱後上送之意下諭。奏議抄編役。幾就緖否。近久無故事。如有會意處。續卽登聞事。一體下諭于一提學。御製御筆黔巖紀蹟碑印本帖。亦爲定閣吏。與講議册同爲齎傳。
정조 5년 · 강
命別兼春秋鄭東浚。卽爲牌招入直。
정조 5년 · 목
敎曰。今日省記。以實銓郞使之塡入。而佐卽金載瓚。以兼任閣事出去。佐郞鄭東浚自本曹屢度催促。尙無動靜云。旣無情勢。見職不過該司之卽官。則無端逡巡。大關體例。事甚訝惑。欲問委折。且今左右史不備。別兼春秋鄭東浚卽爲牌招入直。牌去來。自政院各別嚴飭。
정조 5년 · 목
予曰。備邊郞來待乎。鼎修曰。來待矣。予曰。謄錄考出云乎。鼎修曰。謄錄中。只有大臣有故。則以次對不得來會之意入頃稟。前例矣。予曰。考閱庚申辛酉年間日記。若以特敎命設次對。則大臣雖或有故不進。備局諸宰擧皆來會。以待發落。而或有仍命退去之時。或有只命諸堂及有司堂上仍爲稟處之事。此節目只載於政院日記。不載於備局謄錄。事固然矣。而今此特敎之下。大臣雖綠有故而不進。諸堂則固當一齊來會。以待下敎後退去。未或無妨。而初不來會。事涉如何矣。鼎修曰。諸備堂只知其大臣有故不進。則諸宰例不來會而然矣。予曰。藥房提調入來與否知入。興鎭回奏。姑不入來矣。予曰。提調入來。來待政院之意分付。
정조 5년 · 강
召見藥房提調鄭民始。承旨鄭志儉于誠正閣。
정조 5년 · 목
予曰。近有厭食之症。是何所崇乎。民始曰。必是氣滯而然矣。吳道烱曰。非但氣滯。脾胃之氣。有所壅滯而然矣。予曰。不必用湯劑乎。道烱曰。似然矣。以茶進御。恐合宜矣。予曰。亦有痰滯之症。連進茶飮。亦當有效乎。道烱曰。有痰則氣滯。自是例症。今以香橘茶進御。似當尤好矣。民始曰。香橘茶加入人蔘。則似必有效矣。道烱曰。限三貼加人蔘五分式。煎進得宜矣。予曰。然則以進是茶。民始曰。閭巷之間。若有氣滯之症。則每用艾灸。必見其效。春秋兩節。試灸五七壯。似或無妨矣。予曰。受灸之際。必致焦熱。是甚爲難矣。道烱曰。凡於寢睡之際。脾部必須溫攝。無至觸冷。甚爲好矣。予曰。日前總戎使之請推道帥臣者。可謂得體矣。觀其抄送武士。全不成樣。比北道上來武士。亦下數層。且試才之時。江原洪忠兩道。亦無一人被抄者。此莫非該道道帥臣不能擧行之致。予用慨然者多矣。民始曰。果如聖敎。實無一人近似者。亦甚可怪矣。予曰。吏曹郞官之如是逡巡者。亦有前例乎。民始曰。臣聞其委折。則以謂銓郞復古之後。初無激濁之風。惟蹈躁競之習。以渠才器。實難規正。故虛辱名器。不能出肅云。觀其志亦足可尙矣。予曰。卽觀世塗。實無激濁揚淸之望。而渠之所以執此自劃者。儘不成說矣。旣被吏弘之薦。且經淸要之銜。則今此除拜之後。謂有所執。終不行公者。非但前後之有殊。亦關國體之有損。實難以循例處分矣。民始曰。諭渠違傲。聖敎至當。而姑勿下飭。以觀動靜似好矣。予曰。予於彼別兼。曾有下敎。年今二十五。付諸銓郞。例遷應敎。轉至有堂上之階。則非但太驟之有嫌。亦非惜福之道。蓋亦有商量。而今此鄭東浚。比彼稍長。不可謂太驟。亦不可謂有情勢矣。今予飭敎。固非歇後於渠。而論其職。則特一該司郞官。其在國體。何可縷飭乎。且與金熤事。大有異焉。金熤旣在重臣。且有先訓。故果爲曲施。而今於鄭東浚。有何所據乎。民始曰。亦推曲保之恩。徐徐下敎。恐合宜矣。予曰。姑欲寘之。而有若任其驕蹇之習。且以外人觀之。亦乖事面。故實難曲恕其志矣。曾聞在渠先祖。不行銓郞云。果有是否。志儉曰。臣之七代祖昌衍。曾不行公於湖堂矣。予曰。古今異宜。雖有此事。不必執此爲義矣。今又言之。金宇鎭卽是院相之子。而大臣告休之後。與他有別。遷至堂上者。意有存焉。未可以太驟論也。銓郞之執以躁進爲義者。太涉過當。豈可曲副。惟當譴責之外。無他道矣。予曰。抄啓文臣試講。以再明日退行。志儉曰。講册自止。何以付標乎。予曰。依前爲之。又敎曰。 先朝御製目錄。當爲幾卷乎。志儉曰。謄草合爲四卷矣。予曰。一件儲于 奉謨堂。一件寘于內閣。民始曰。方有可悶事。大差倭今方出來。而當索八送使所給人蔘云。見今蔘儲太乏。實難措劃矣。予曰。大差倭何以出來乎。民始曰。以其關伯之承襲。有倭出來云矣。至於甲辰年。則當有通信之使。而所費人蔘。計其都數。至爲五百斤。有難以原供貢蔘。可當應費之數。預爲別貿似宜矣。予曰。見今經用虛耗。勢難辦備。事實可悶矣。民始曰。藥院所用倭黃連五十斤。自戶曹給價貿納。而御藥所入。卽唐黃連也。倭連則不過爲院中閒漫需用。而戶曹所費則不些。此後則藥院貿納倭黃連。減定以十五斤似好矣。予曰依爲之。民始曰。臣待罪藥院。事多牽礙。身有實恙。言念情私。極屬可悶矣。又奏曰。昨今兩年。適値年豐。本曹收租。僅得繼用。而見今秋稼告荒。勢難支用。是甚可悶矣。且距庚午。不過三十年。而遵行定式者。不得爲十分之二三。至於軍作米。限十年計數。則各道擧皆犯用。所縮甚多。而京畿爲尤甚。米八百石。租一千八百石矣。十年間諸守令。固當請罪。而此亦難便。未知何以爲好矣。予曰。此亦事不成說矣。
정조 5년 · 강
命吏曹實郞廳。今日入直與否。問于該曹以啓。
정조 5년 · 강
遞藥房提調鄭民始。
정조 5년 · 목
敎曰。藥房提調。聞有實恙。不得仕進云。今姑許遞。政官牌招。開政差出。○又敎曰。近日輪直之時。提調不可不備。今日政新除授藥房提調。待下批牌招察任。
정조 5년 · 강
罷吏曹佐郞鄭東浚職。
정조 5년 · 목
政院啓言。問于吏曹。則正郞李時秀呈旬。佐郞鄭東浚未肅拜。佐郞金載瓚。以閣事不得入直云矣。敎以。古人之審於出處者。未嘗無端逡巡於銓郞。雖云有一二可援之例。古今異宜。見帶職名。郞不過該司之郞署。除命經宵。尙無動靜。且聞銓堂言。至稱自劃云。年少新進梗生之處義。決不可曲循。若此則銓地將非辭避之窠乎。萬萬無是理。有傷國體。且關後弊。吏曹佐郞鄭東浚罷職。
정조 5년 · 강
命未下直閫帥守令。皆令明日辭朝。
정조 5년 · 목
以金熤爲內醫院提調。
정조 5년 · 강
持平李家煥陳疏乞遞。兼附懲討。賜例批。
정조 5년 · 목
予曰。注書往于纂輯 列朝實錄所抄與未抄。詳悉謄來。衍德捧進年條所錄 十二朝。爲一百五十九年。而已抄九十四年。未抄六十五年矣。
정조 5년 · 목
予曰。金宇鎭入來卽爲入侍。衍德回奏。姑未入來云矣。予曰。別兼牌卽當出之。鄭東浚來待闕外事分付。
정조 5년 · 강
命前佐郞鄭東浚敍用。
정조 5년 · 목
敎曰。旣示飭意。又値講日。前佐郞鄭東浚敍用。待後政卽擬銓郞。仍令銓曹。申飭行公事分付。
정조 5년 · 강
命鄭東浚。還付別兼春秋。
정조 5년 · 목
右副承旨徐鼎修啓言。前佐郞鄭東浚敍用事命下矣。左右史近甚苟艱。卽令該曹口傳。還付別兼春秋。請牌招入直。從之。
정조 5년 · 강
召見承旨徐鼎修。閣臣鄭民始沈念祖鄭志儉于觀物軒。
정조 5년 · 목
予曰。今此御眞模畫之擧。非予一毫張大之意。謹稽 先朝。每於十年。摹寫一本。便成我家成憲。今予此擧。實出於體 先朝已行之規。寓今日紹述之意也。 先朝二十一歲甲午。寫 一本奉安于彰義宮。小 一本奉安于 璿源殿。三十一歲甲辰。寫 一本。此則草本也。四十歲癸丑。寫 二本。奉安于 璿源殿。小 一本奉安于 毓祥宮。五十一歲甲子。寫 二本。 一本奉安于 永禧殿。 一本奉安于 萬寧殿。六十一歲甲戌。寫 一本。丁丑始粧䌙。奉安于 毓祥宮。小 一本奉安于 彰義宮。七十歲癸未。寫 一本奉安于 璿源殿。癸巳年 寶齡八十。又寫 一本。奉安于 璿源殿。小 一本奉安于 毓祥宮。前後摹寫之年。或在癸年。或在甲年。必以十年爲期。歷歷可稽。予年二十二歲。承 命盡出一本於 先朝御容模寫之時。而未免失眞。故卽已洗本。始自今年。每於十年。輒寫一本。庸體 先朝寫眞之意矣。至於設都監。自是古例。而 先朝癸巳以前。無設都監之事。或命大臣主管。或命戚臣及尙方臣監蕫。此可見節約之 盛德。在予給述之道。亦欲不設都監。且考有宋天章等閣。有奉安祖宗御製御筆御容之文。則今番摹畫後。奉安於奎章閣。不但爲省費之意。實亦爲援古之道。予意如此。諸臣之意亦何如。民始曰。伏承下敎。實出於繼述之聖意。豈不猗歟美哉。至設都監。自是應行之古例。今此聖敎。亦出於執謙省弊之盛德。臣等誠不勝欽仰。而事體不可不尊也。古例不可不遵也。伏望留念焉。念祖曰。聖意固所欽仰。而應行之節次。決不可廢矣。志儉曰。國體所在。豈容但已乎。鼎修曰。摹畫事體。至重至大。設都監不可已矣。予曰。卿等之言。亦非曰無據。而予意有在。勿復言也。仍命畫師韓宗裕申漢平金弘道。各出一本。予曰。宗裕所畫之本。下顴乍有髣髴處。而其餘則皆差爽矣。民始曰。畫師輩初登至嚴之地。仰瞻天日之表。容光所照。摹寫未易。移摹屢本然後。漸當得眞矣。予曰。然則更出一本。民始念祖等曰。一日之內。再次摹畫。則精力恐有不逮之慮矣。予曰。此則似然矣。明日更出一本。
정조 5년 · 강
單付別兼春秋鄭東浚。
정조 5년 · 강
命昨日日次次對。明日爲之。
정조 5년 · 강
召見纂輯堂上。仍行次對于誠正閣。
정조 5년 · 강
許施統營別餉米耗劃付之請。
정조 5년 · 목
領議政徐命善啓言。卽見統制使具明謙報備局辭緣。則備陳支放之難繼。凋殘之爲弊。請於別餉米應分耗條中。三分二劃付本營。歲以爲常。俾得以添補需用云矣。湖南之移轉。道內之立本。旣已次第禁斷。則許多支放。何以拮據乎。別餉米耗。旣非經費所關。隨時取用。亦多已例。每年耗條三千石內。折半則劃付本營。折半則依前添餉事。請分付。從之。
정조 5년 · 강
許施判義禁李衍祥推恩移贈之請。
정조 5년 · 목
領議政徐命善啓言。判義禁李衍祥陞資之後。例當推恩。而所後曾祖。前旣有贈。願以其當贈之職。移贈於本生父云。重臣之爲親至懇。宜有曲副之道。故敢達矣。從之。
정조 5년 · 강
罷黜草芝僉使陳宗文。
정조 5년 · 목
領議政徐命善啓言。草芝僉使。一自兼牧之後。每有藉賴牧況。侵漁牧屬之弊。而今之僉使。殆有甚焉。或令撤毀牧倉。或令竝屬鎭吏。其所取怨。不一而足。牧子輩不堪其苦。十百爲群。突入官庭。至於詬罵僉使。敺打鎭屬之境云。牧子之不有官長。若是作挐。萬萬驚駭。不可不嚴戢。故已令本府。捉囚首唱之人。嚴刑遠配。以懲頑民之地。而當初起鬧。莫非僉使之罪。其在慰牧民之道。不可仍寘。草芝僉使陳宗文罷出。其代令該曹口傳擇差。請卽下送。從之。
정조 5년 · 강
改差北評事李謙彬。
정조 5년 · 목
領議政徐命善啓言。聞北評事李謙[彬:I-PERSON]以其親病屢次呈狀。情理可念。今姑改差。請令該曹。待後日政差出。從之。
정조 5년 · 강
命書狀官有闕代。後日政差出。
정조 5년 · 목
領議政徐命善啓言。聞冬至使。因書狀官之不備。尙未會同云。書狀官有闕代。待後日政差出之意。請分付該曹。從之。
정조 5년 · 강
遞知春秋黃景源。
정조 5년 · 목
領議政徐命善啓言。 實錄還奉安時。春秋館堂上更當陪往。而知春秋黃景源。老病無以再擧。所帶春秋之任。請許遞。從之。
정조 5년 · 강
命校正堂上蔡濟恭。催促上來。
정조 5년 · 목
敎曰。校正之役。事係時急。前後飭敎。不啻丁寧。而一向在外。無意上來。事體分義。俱極未安。 寶鑑校正堂上蔡濟恭。自政院更加各別催促。上來行公。
정조 5년 · 강
命前都事閔膺世。令該府拿問。
정조 5년 · 목
江華留守徐浩修啓言。江都以保障重地。島內所出之穀。勿許越海。本是法禁。而前都事閔膺世。潛運庄穀六十餘石云。此而寘之。來頭之弊。不可勝言。前都事閔膺世。請令該府。拿問稟處。從之。
정조 5년 · 강
命各該邑軍作米會案磨勘守令現告拿問。
정조 5년 · 목
戶曹判書鄭民始啓言。考見各道軍作米會案。則京畿水原等十邑軍作米。自辛卯至乙未。逐等盜減之數。米爲八百三十九石。租爲一千七百三十六石。莫重國穀之若是盜減。事極驚駭。各該邑當等會案磨勘守令。竝令本道。指名現告。拿問定罪。盜減穀物。令道臣另加詳覈。卽爲畢捧後狀聞。各該監色。各別重繩之意。請分付。從之。
정조 5년 · 강
行抄啓文臣殿講于誠正閣。試官沈念祖鄭志儉。
정조 5년 · 목
予曰。李顯默連以親病。屢闕講次。前所未講之編。以條目發問。限一月盡爲修納後。使之應講。則可續間斷之編。以此擧行似宜矣。念祖曰。果爲宜矣。予曰。洪仁浩間因公故。又闕一次。當連講學而爲政兩編乎。志儉曰然矣。李時秀等。以次進講論語。朴宗正進講居不。予曰。此講員再次居不乎。志儉曰。當有推考之擧矣。予曰。今此論語。章甚短少。講亦沒實。大文則以爲課誦何如。志儉曰。果爲好矣。予曰。講式不必如明經生。且不必有定式。爾等自下申飭。以至能誦。又敎曰。李祖承旣有給由讀書。能誦大文乎。祖承進誦數十章。予曰。此是他文臣不能爲之事。而如是能誦。若無人一己百之工。豈有至此。予於始設此講之後。只見此一人日就月將之效矣。念祖等曰。果然矣。予曰。今年內。當講至第五卷乎。志儉曰。篇爲二十。論其畢講。則當至明年五月矣。予曰。嶺營上來册子。已爲粧䌙乎。念祖曰。今已畢粧。而將待下敎入之矣。予曰。闡義昭鑑持來。衍德捧入。予曰。左副承旨入侍。趙時偉進伏。志儉曰。御製從玆閑隙。以爲修正。似甚便宜矣。予曰。待下敎修納。志儉曰。來初一日。當行常參。請分付各司。予曰。依爲之。
정조 5년 · 강
御觀物軒。召見承旨徐鼎修。閣臣金宇鎭。
정조 5년 · 목
予命韓宗裕。再摹一本。予曰。此本與昨日所摹本何如。鼎修曰。此本比初本。稍得眞矣。予曰。前直閣之見何如。宇鎭曰。今日摹出本。一望可爲七分矣。予曰。予意則猶以爲不能逼眞矣。鼎修曰。在前 御容模盡時。有搢紳能解繪事人入參之例。聞副總管姜世晃。尙衣主簿曺允亨。頗閑盡格云。使之入參好矣。予曰。 肅廟朝及 先朝御容摹寫時。故重臣金鎭及尹德熙趙榮祏諸人。終始入參。姜世晃曺允亨。亦令明日來待於摛文院。
정조 5년 · 강
命中官金始采。令該府勘處。
정조 5년 · 목
敎曰。莫重巡監軍單子。不善擧行。當該中官。令該府從重勘處。
정조 5년 · 강
禮曹判書金熤陳疏乞遞內局提擧。賜批許之。
정조 5년 · 목
疏略曰。臣昨伏承內局提擧之命。臣於是任。有不可仍冒者。臣方帶產室廳捲草官之任矣。產室廳卽藥院之所專管。則捲草官。亦一藥院之任。而今又加之以提擧之任。實有職事之掣礙。亟遞臣內局提擧之任。俾便公私。批以。勢難兼察。內局提擧許遞。
정조 5년 · 강
以徐有慶爲藥房提調。
정조 5년 · 목
敎曰。藥房提調前望入之。
정조 5년 · 강
命前提調鄭尙淳金用謙敍用。
정조 5년 · 목
敎曰。朝於賓筵。欲爲提敎而未果。前提調鄭尙淳金用謙。竝敍用。
정조 5년 · 강
御喜雨亭。召見承旨徐鼎修。閣臣鄭民始沈念祖鄭志儉金宇鎭徐浩修。副總管姜世晃。尙衣主簿曺允亨。
정조 5년 · 목
予曰。予遵 先朝故事。方摹畫御容。而聞卿素閑畫格。且有 肅廟朝金鎭圭故例。卿其模出一本。世晃曰。聖敎如此。臣誠榮且幸矣。在臣道理。敢不殫竭薄技。粗效微誠。而第臣犬馬之齒。已迫衰暮。眼視昏花。精思荒耗。摹畫天日。至敬至重。恐或有爽誤之慮。臣意則使畫師試摹一本。臣則在傍贊助。以補其不逮之見似好。固知惶悚而敢達矣。予曰。此亦無妨。而卿須着意主張。凡於畫師輩意匠未及到處。在傍指揮也。宗裕等各摹一本。民始等曰。今此新本。神彩典形。顯勝於前本。幸甚幸甚矣。予曰。眼彩猶未能逼眞矣。世晃允亨曰。油紙本則終不如綃本之施彩矣。予曰。然則自明日更模於綃本。予曰。耆老所畫像帖子。使本所郞廳持入。興鎭承命持入。命入忠勳府功臣圖像。興鎭承命持入。宇鎭曰。故相臣李恒福畫像。風彩精神。聞多可觀云矣。予曰。在於誰家乎。民始曰。聞在奉祀孫校理李敬一家云矣。仍命持入。興鎭承命持入。予曰。風儀魁偉。精彩映發。百載之下。可以想像。又況效勞國家。功業甚大。追念當日。自不覺興感矣。又命宇鎭浩修。持入領府事及奉朝賀領議政畫像。予曰。領府事畫像。聞是西洋國畫人所摹云。然乎。宇鎭曰。臣父於使臣赴燕時。適逢西洋國畫人。模像而來矣。予曰。領相畫像。典形則稍似。而體樣太小。奉朝賀畫像。全未恰似矣。浩修曰。聖敎如此。當改模矣。
정조 5년 · 강
命鰲城府院君家致祭。
정조 5년 · 목
敎曰。旣見遺像。鰲城府院君家。遣承旨致祭。
정조 5년 · 강
命騎郞各別擇差。
정조 5년 · 목
敎曰。近來騎郞。全不擇差。無論時任前任三司。今日政各別擇差。
정조 5년 · 강
命吏判本生父移贈。今日政擧行。
정조 5년 · 목
敎曰。吏判本生父移贈。不待擧條啓下。今日政擧行。○又敎曰。吏曹佐郞。今日政差出。
정조 5년 · 목
以權導爲知春秋。林錫喆爲書狀官。金履鉉爲溫陽郡守。金載瓚爲吏曹正郞。鄭東浚爲吏曹佐郞。
정조 5년 · 강
命司憲府當該官員。從重推考。
정조 5년 · 목
因司憲府照律啓目。敎以。莫重文書。有此刀擦。當該官員。爲先從重推考。
정조 5년 · 강
重推慶尙監司李文源。
정조 5년 · 목
因恤典稟處狀啓。敎以。近來狀啓辭意。太無條理。以此之故。災實莫卞。向於高靈陜川等十數邑水災狀本。却漏恤典之請。更於伊後。未報來列邑之追報渰頹形止狀本。又不言前報諸邑恤典。自朝家若無直令賙恤之擧。則彼前報諸邑。將未蒙一視之澤矣。且以此狀辭言之。列邑之或稱前未報。或稱更看審。有此增報渰漂之事。守宰之初不仔細枚報。大非分憂之意。則道狀登聞。無一言皂白於其間。可謂溺職之一端。此外前後狀辭。煩處太煩。忽處太忽。剩語則張皇。實事則濶略。全欠稱停。有難適從。若此而何以弛南顧之憂乎。新到之初。無怪其生疏。而亦不可全然無警。卿則從重推考。此後惕念擧行事。回諭。
정조 5년 · 강
御喜雨亭。召見承旨鄭志儉。閣臣鄭民始徐浩修。副總管姜世晃。尙衣主簿曺允亨。
정조 5년 · 목
予曰。今日內閣考功坐起。何不爲之乎。志儉曰。直閣。以銓郞未肅拜之故。欲待肅拜後擧行矣。予曰。肅謝前何不早爲之乎。志儉曰。肅單已呈。故未及周旋而然矣。予曰。然則以入侍相値懸頉。又敎曰。今日所出綃本何如耶。民始等曰。綃本施彩之後。玉色顯勝於油紙本矣。予曰。然則以此移摹正本好矣。浩修曰。上綃吉日。尙餘三四日。其前更摹屢本。就其得眞最多本。移模得宜矣。民始曰。設都監事。臣等縷縷仰請。終未蒙允。而至於粧䌙時所入。當依例磨鍊矣。予曰。不可省減者雖磨鍊。而其外不緊可減者。一竝除減。上綃時機木來往板。必有癸巳年舊件。以此取用。似爲便當。內外袱則當自內製下。粧簇後所入紅多會。亦當內下。以此用之。民始曰。癸巳舊件。太半見失可悶矣。予曰。今番摹寫時。時原任諸閣臣。皆鎭日仕進。而其中前一二提學。時任一二直提學直閣。輪番監蕫。浩修曰。自前御容摹寫時。出初本後。有三公九卿三司諸臣入瞻後。始爲上綃之例。今則初本旣成矣。亦令依例入瞻乎。予曰。予之此擧。只出追述之道。實無侈大之意。何必諸臣一齊入瞻乎。明日常參。時原任大臣。自當入來。因此只許大臣入瞻。民始等曰。衣樣亦當非久模畫。而畫師不敢詳細瞻望。故或不無未盡之慮矣。予曰。然則明日殿座時。使之仰瞻。
정조 5년 · 강
命明日常參處所。以㴠仁亭爲之。
정조 5년 · 목
予曰。嶺南風落松。俾欲發賣。而恐有無實之慮。何以則爲好耶。時偉曰。戊戌年松本發賣時。果有無實之弊。而今番風落。皆是宮材木云。姑勿發賣。以待造船宜矣。予曰。嶺伯狀啓。請以棄杇者。亦涉無實矣。時偉曰。四十里連仆松木。何可盡棄乎。予曰。今番風水之災。比戊戌尤酷。言念民事。不覺矜慘。所謂嶺南。自是國之府庫。而遇災蕩析。若是慘然。未知何以賑濟矣。時偉曰。今此災傷。實是挽近所無。至於賑濟之策。姑未知何以爲好矣。予曰。畿營所報。蔡濟恭在於何處云耶。時偉曰。來住渼湖。數日間欲上疏云矣。予曰。 先王朝眞本。無以一時摹出。而至於八十歲本。尤得甚詳。切欲奉安。而事有所拘。未得如意。明日常參。欲爲問議於大臣矣。時偉曰。在前移摹之時。皆設都監而始役矣。予曰。事涉張大。而在昔 肅廟朝。金鎭圭以爲模寫 御容矣。又敎曰。輪對官單子出給乎。金載瓚方在閣任。李時秀亦在呈巡中。似難入侍。至於鄭東浚。屢牌違召。徒傷國體。事不成說矣。在學曰。然則單子中。吏曹郞官何以爲之乎。予曰。姑寘。時偉曰。外城所圮處。可以改修。而至於各司。有難改修。尙此遲滯云矣。予曰。各司修築事。以戶工曹擧行事分付。在學曰。明日常參入參人。皆令出牌乎。予曰。援例爲之。而更爲入稟。
정조 5년 · 강
命此後凡係穡事民事狀啓。務從該備之意。嚴飭嶺伯處。
정조 5년 · 목
敎曰。昨日有旨。猶患災傷之不能詳細陳聞。至下問備之命。而道臣看解辭意。又未諦悉。若於不當忽略處。有忽略之弊。則是朝家使之諱災。不以實聞也。大非飭警之本意。果能依此知悉乎。此後凡係穡事民事狀啓。刪却自己之語。但道本事形止。務從該備之意。自備局各別嚴飭嶺伯處。初五日水災以後雨暘。絕無登聞。各穀成熟形止。亦不指陳。豈以秋事已丁了。年分在卽之故。不欲煩聞而然乎。然則他道伯。奈之何陸續馳啓乎。且以霜降一事言之。霜降若在節候之前。則內而雲觀。外而諸道。輒卽上聞。自是不易之例。十七八日之霜降形止。各隨邑報。次第登徹。而獨於本道。未之聞焉。有甚委折。迄此遲滯乎。或者本道。至于今不下霜故然耶。亦令備局。問于該道草記。
정조 5년 · 강
命大提學。明日會圈。
정조 5년 · 강
重推校正堂上蔡濟恭。
정조 5년 · 목
敎曰。寶鑑事體。視御製或 譜略。反有重焉。文衡差出跋文撰進。自是應行之事。況此 寶鑑之書乎。且考 國朝寶鑑。亦有序文。文衡方命會圈。而校正之役。事係時急。在外堂上。屢敎之下。迄不上來。莫重文字。未免因此遷就。揆以國體。寧不寒心。校正堂上蔡濟恭。從重推考。册子亦有詢問事。明日常參。領府事及本廳校正纂輯堂上。同爲入侍。
정조 5년 · 강
命時囚任希遠議處。趙景逵勘放。
정조 5년 · 목
禁府啓言。江陵前府使任希遠原情。泛稱遲晩。所當請刑。曾經侍從。請議處。允之。○又啓言。副正字趙景逵。因傳敎飭關該道之後起送事報來。而姑未上來。不得進參專經講。推考罪笞五十收贖。解見任私罪施行。允之。
정조 5년 · 강
持平任希遠避嫌乞遞。賜批。
정조 5년 · 목
避嫌略曰。臣因嶺南前道臣推緘文書刀擦不審之失。至有當該官員重推之命。臨事昏謬。自陷罪科。揆以臺體。不可仍冒於職次。請令遞斥。批以。勿辭。退待物論。
정조 5년 · 강
御誠正閣。行晝講。知事鄭尙淳。特進官徐有慶。參贊官李憲默。侍讀官朴天行。檢討官尹尙東。假注書李祖承。記事官金鳳顯。別兼春秋林錫喆。宗臣安川君烓。武臣副護軍徐有大。
정조 5년 · 목
講孟子。○予曰。京畿監司入侍。李亨逵進伏。予曰。碑石已爲磨寘乎。亨逵曰。今已磨出以待矣。予曰。石品果何如耶。左副承旨金宇鎭曰。臣俄纔聞之。則戶曹所在烏石得去云。石品則似好矣。亨逵曰。石品果好矣。予曰。碑閣大門懸板。何以書之乎。亨逵曰。以辛丑駐臨舊基書之矣。予曰好矣。依此書之。予曰。　實錄奉安時。可以除民弊之萬一者。又有何事乎。亨逵曰。此外弊端。臣姑未聞矣。予曰。　實錄奉詣時。當用彩輿。容入樻子之數。別兼知入。錫喆回奏當用三十餘樻子。而彩輿亦如樻子之數云矣。予曰。旣承下敎之後。不思除弊之道。奏對如是。安敢乃爾。又敎曰。橋梁事。實爲民弊。每當幸行。輒爲修補。而亦不堅緻。如川深處。則以石造橋。似無妨矣。亨逵曰。如以十年修補之費。料理石材。則可以優如。而儲寘未敷。故似無此等議論矣。予曰。日氣如此。雖是東風之後。禾稼能無受傷之慮乎。亨逵曰。日氣甚好。似無他慮矣。予曰。民憂不可不念。外邑民丁侵役之事。一切禁止。今番則楊州巡牙兵。亦爲寘之。而洪忠道驛馬。依昨年例入把。亨逵曰。連有飭敎。故凡於役民之事。一切除減矣。予曰。都差員及植炬差員。誰某乎。亨逵曰。都差員則水原府使。而植炬差員則富平府使矣。
정조 5년 · 강
命纂輯堂郞進不進書入。
정조 5년 · 목
敎曰。　列朝寶鑑纂輯堂郞。與 先朝寶鑑纂輯堂郞。每日進不進。一單同爲書入。　列朝實錄。則以謄出張數。堂上姓名下懸注以入。
정조 5년 · 강
命明日秋到記處所。以春塘臺爲之。
정조 5년 · 강
命校正堂上蔡濟恭。當日上來行公。
정조 5년 · 목
敎曰。　列朝寶鑑行將校正。　先朝寶鑑纂修時急。而前後勉出之敎。又不啻丁寧。矣奚但洞晣無餘。人之知己心。於敵以下。尙有知感。重臣之一味違傲。又自數昨。反稱在外。揆以分義道理。寧容如是。況且金吾滯囚。未有若近日。照律議處。皆非次堂所可爲之者。纂輯廳校正堂上蔡濟恭。當日上來行公之意。令政院下諭。仍又各別申飭。
정조 5년 · 강
命 陵幸。諸道方伯境上待候寘之。　實錄奉安之行。監司陪行除之。
정조 5년 · 목
敎曰。近來經宿 陵幸。諸道方伯境上待候。皆命寘之。至於 實錄奉安之行。旣以除弊之意。昨有所下敎。監司陪行一節。今番除之。湖南湖西嶺南關東。今年穡事。又非京畿之比。奉安 實錄之行。今年內雖或停退。明年自可奉詣。勿論今年明年。役民動軍。實涉重難。方伯往來。徒滋弊端。一依昨今傳敎。令廟堂措辭行會各該道。一切煩弊之事。今番竝姑權減。
정조 5년 · 강
重推別兼林鍚喆。
정조 5년 · 목
敎曰。昨爲民弊。飭敎何如。則所當遵奉朝令。戢束下屬。而前席詢問。奏對朦朧。入侍別兼從重推考。虛張數爻。猥煩登聞。此等吏習。有係紀綱。該吏令攸司。從重科治。
정조 5년 · 강
召見承旨趙時偉李世奭。閣臣鄭志儉于誠正閣。
정조 5년 · 목
予曰。承旨所掌何房耶。世奭曰。推考房矣。予曰。近來紀綱懈弛。今日講筵。臺閣之臣。無一進參。事體所在。誠甚未安。今日無故不入來臺諫。該房申飭。予命志儉曰。　實錄抄出時。　顯廟朝禮訟一款。竝勿抄出。又敎曰。黔巖碑石畢刻後。本閣之所將印出者。其數幾何。志儉曰。殆至五十件矣。予曰。兵判開坐云耶。時偉曰。姑未知之矣。予曰。本事。左副何不傳之耶。慶熙宮藝文館。卽御齋室。而近來人心獰猂。不畏法綱。所鎖門戶。破碎入去。油芚塗褙及所寘帷帳。盡爲偸去云。事未前聞。昨日令兵判嚴覈草記。而往在 先朝。　毓祥宮有如許之事。至於 親鞫之擧。以此言之。今此所犯之人。不可尋常處之矣。時偉曰。伏承下敎。誠萬萬驚駭。此不過出入軍卒所爲矣。予曰。今日晝講。班次失序。上下番儒臣。隨入於兼春秋之後。講筵事體。何等嚴重。而壞損無餘。誠甚慨然矣。兼春秋林鍚喆曰。凡於入侍之際。自有班次之先後。而至於法講事體。尤爲自別。俄者晝講入侍時。玉堂上下番。隨入於兼春秋之後。班次旣失。不可無警。請今日入侍上下番玉堂罷職。予曰依爲之。予曰。諸道道臣發巡之行。似在近間矣。時偉曰。諸道方伯之發巡。例於仲秋離發。而今年諸道年事。旱澇不適。必多災傷。故其在檢田之政。似當早發於未收穫前。而今秋則幸行有命。雖發巡者。必皆撤還。如或未發巡。則亦當姑停矣。予曰。海伯何當發巡云耶。時偉曰。向聞初旬前離發云矣。如聞幸行定日。似不離發矣。予曰。守令之荒年災政。似爲最難矣。檢察之際。如不詳審。則吏緣爲奸。民受其害。必多災實相蒙之弊矣。時偉曰。臣於年前。待罪西邑。適値歉歲。身當災政。則此是爲守令者。第一大政。其所檢覈之道。決不可委之吏輩之手。必也親看審後。可無虛實相混之端矣。時偉曰。再明日親臨抄啓文臣製述處所。以何處爲之乎。予曰。以誠正閣爲之。又敎曰。圓點中準點儒生數爻。自政院知入。
정조 5년 · 강
罷校理朴天行修撰尹尙東職。
정조 5년 · 목
敎曰。今日入侍上下番玉堂罷職。○又敎曰。玉堂前望入之。
정조 5년 · 강
命今年檢察災傷最難。雖値 陵幸。如期發巡之意。分付諸道。
정조 5년 · 목
敎曰。聞筵臣言。幸行定日。故諸道監司。已發巡者撤還。未發巡者退期云云。今年檢察災傷。比常年不但爲最難。雖値 陵幸。如期發巡之意。分付諸道。又聞諸道之中。登歉不均。邑邑面面。各有差等。如不十分精覈細櫛。吏緣爲奸。民受其苦。予則以爲。目下急務。莫大於此一事。如是申敎之後。監司不飭守令。守令專委吏鄕。使災實有相蒙之弊。現發於來頭考察之時。監司守令。抵之重律。以謝饑民。竝以此意措辭。各別嚴飭諸道道臣處事。令廟堂知悉。
정조 5년 · 강
命同副承旨馳詣太學。昨日夕食堂到記。收聚以來。遞校理柳孟養林鍚喆姜彝正。
정조 5년 · 목
敎曰。在外玉堂及方帶兼史人許遞。
정조 5년 · 강
遞總官管任希曾李瀁。以李敬養姜世晃代之。
정조 5년 · 목
敎曰。在外總管許遞。與未差之代。口傳差出。
정조 5년 · 강
以李宗燮爲校理。洪秉聖爲修撰。金翊休爲副修撰。前望也。
정조 5년 · 강
命玉堂竝卽牌招。推移入直。
정조 5년 · 목
因牌招啓辭。允之。敎以。應敎則以兼任閣職。方在受由中。勿爲牌招。
정조 5년 · 강
命抄啓文臣親臨製述處所。以誠正閣爲之。
정조 5년 · 강
命直閣之帶館職者。勿爲入直本館。
정조 5년 · 목
敎曰。閣臣番次。元數只是二人。館官諸員推移無難。且本閣事體自別。直提學之本院承旨。猶除本司。況館職乎。此後直閣之帶館職者。勿爲入直本館。政院亦勿混請牌招於諸玉堂入直時。而但於空館時措辭請牌。以此載之本院故事及館閣志。
정조 5년 · 강
減下纂輯堂上李衍祥。
정조 5년 · 목
敎曰。纂輯之工。最妨作輟。而堂上不備。坐此遷就。殆有甚於間斷。且聞輪對官所奏。知有實病。纂輯堂上李衍祥。今姑減下。堂上一員。更爲啓下之意。言于纂輯廳。
정조 5년 · 강
兵曹。以衛將等取招啓。
정조 5년 · 목
因該曹草記。敎以。然則前後守直中官。竝拿致內兵曹。嚴問取服。如不直招。當加刑得情。直以出付禁府之意草記。守直中官所謂房直軍士等。開坐先爲捉來。嚴覈捧供。如不直招。竝移捕廳推問次。拘留本營後草記。
정조 5년 · 강
兵曹。以慶凞宮守直內官處房直軍士等。拘留本營啓。
정조 5년 · 목
因該曹草記。敎以。壬新所爲。無論厥處他處。大抵爲元犯。爲先移送捕廳。以待處分。其餘軍士許久拘留。亦甚不可。捧侤音後。竝姑保授其上典等家。以待結末。
정조 5년 · 강
兵曹。以慶凞宮前後守直中官。出付禁府啓。
정조 5년 · 목
因該曹草記。敎以。中官文鳳億之自內所供。三哲稱名漢之本曹所供。皆以偸取根因。歸之韓昌愈。昌愈之始則隱諱於自內推問之時。末乃變辭於本曹推覈之際者。究厥情狀。極其獰頑。渠不干犯。則一從所見所聞。從實直告。以待處分。元非渠罪之端。而敢生粧撰之計。嚴問之下。一味周遮。宦竪此等之習。不可不嚴懲。況渠輩近年以來。少得寧息。曾未幾何。欲售舊習。物種之見失。猶屬細事之細事。具罪目出付禁府。各別嚴囚西間。以爲待用刑嚴處之地。韓光祐金相齡所供。俱欠別白。姑無可執之贜。竝保放以待結末。大抵宮闕事體何如。前後飭禁又何如。則幺麼蟻蝨之賤。不畏法至此。無論犯與不犯。其爲不謹典守。無所逃罪。當該守直中官。竝令內侍府。一一分年月摘發刊名。其中在鄕人及有故人。區別勘處。中官金明祐。爲先刊名內侍府事分付。雖以衛將言之。殿門以內。非渠所掌云。而一闕之事。豈曰不知。況又直所在於闕門要路。往來雜人蹤跡殊常之類。若能檢察。必無是弊。考其年條。當該衛將等。竝令有司嚴勘。其餘衛將。皆卽放送。此後各別擇差。卿亦時時發遣褊裨。考察勤慢。無或如前抛寘也。因此事又送摘奸於景福宮。而守門軍卒。只是一人。微服出入。莫有誰何者云云。當該衛將。亦爲汰去。待用棍時。從重決棍懲勵。
정조 5년 · 강
差下纂輯堂上徐浩修。
정조 5년 · 목
因該廳請差。允之。敎以。此與以正三品差擬 實錄校正堂上之例有異。旣經閣職。且嫺文字間事。行副司直李秉模。亦爲纂輯堂上差下。皆令待明朝肅謝任進。
정조 5년 · 강
御春塘臺。行秋到記。製述試官。徐命善李性源李敬養徐有防閔鍾顯柳義養兪恒柱。講試官。鄭存謙鄭民始鄭昌順徐鼎修鄭東俊[浚:I-PERSON]徐龍輔金載瓚。
정조 5년 · 목
具翼善冠袞龍袍。乘輿由協陽門。詣春塘臺。降輿陞座。予曰。今日禁喧。極爲駭然。當該郞廳拿處。差備中官事。亦爲駭然。拿處。又敎曰。雨勢如此。空石多數待令事。分付兩倉。又敎曰。兵判旣無情勢。則又何不承牌乎。牌望勿施。卽爲催促入來。仍命試官行禮。左承旨李憲默曰。臣馳往 景慕宮奉審摘奸。則差備樂工。當爲一百十四名。而只以十六名待令者。事極駭然。當該協律郞。請推考。予曰。協律郞誰也。知入。祖承回奏僉正李普中云矣。予曰。樂工次知郞廳亦爲知入。祖承回奏樂工次知則主簿洪義榮云矣。予曰。差備所入一百十四名。而只以十六名待令者。果緣何事而然耶。憲默曰。樂工元數甚少之中。適値殿座之時。不得如數待令云矣。予曰。此有不然者。如當臘享親祭之時。則差備樂工。不但爲一百十四名而已。其時則將何以分排耶。命善曰。聖敎誠至當矣。協律郞事。極爲駭然矣。予曰。大享事體。至爲嚴重。差備樂工。不可不備。殿庭待令樂工。卽爲撤送享所。又敎曰。近日兩司無端違牌。已成痼弊。而至於都憲之尙不行公何也。右承旨趙時偉曰。俄以連日監察茶時未安。出牌矣。予曰。都憲牌去來。斯速知入。祖承回奏已爲違牌矣。予曰。旣無情勢。日事違牌。安有如許紀綱。牌望勿施。以前牌卽爲催促。命善曰。雨勢甚緊。軍門油芚入之乎。予曰。卽爲分付入之。少頃。予曰。油芚何不入之乎。使宣傳官知入。李儒慶回奏皆已待令。而無信令。故不得入門云矣。予曰。然則出信箭。卽爲入之。又敎曰。判堂旣不出仕。時囚無勘處之道。實爲可悶矣。命善曰。每以次堂擧行。亦涉苟簡矣。予曰。油幕旣爲造給。而儒生亦皆整齊乎。時偉曰。皆爲整齊矣。以擬皇朝柴平車。謝諭以不受廣信守白金。擢拜兵部侍郞爲表題。仍命開講。生員李振玉等。以次進講書傳。幼學趙象基進講。予曰。奏對之際。笑語相雜。事體所在。誠極駭然。停擧。又敎曰。鶴城君以年老之人。每當侍衛。他總管則何不入來耶。時偉曰。似是入直。而總管中亦多未肅拜之人云矣。幼學李聖輪進講。收牲純通。予曰。爾居在何邑耶。聖輪曰。居在咸興矣。予曰。年爲幾何。聖輪曰。二十九歲矣。予曰。面貌言語。不似北人。奇矣。存謙曰。咸興以南。則不可以北人論。而至於此人。則雖京華士子。無以加此矣。予曰。爾則姑爲待令。幼學宋欽修進講。予曰。讀奏之際。覵視試官册子。安有如許士習。停擧。斯速退去。予曰。李聖輪進前。命墨沫呼新來。予曰。以金載瓚周公若曰之問。旣已純通。使金載瓚墨沫。予曰。掌樂提調進前。趙時俊進伏。予曰。今日掌樂院事。極爲駭然。臘享親祭時。則差備樂工。不啻屢百人。未聞不足之事矣。乃者有此無前之擧。末乃以殿座爲言者。尤爲不成說。雅樂俗樂。雖不可通用。樂生樂工。亦不可推移耶。今日落點於卿者。將使之釐整故也。卿旣承筵敎。自明日開坐本院。詳細査實後。論理草記。又敎曰。纂輯役事之延拖。實爲可悶矣。然夜猶未長。不可繼夜纂修耶。命善曰然矣。予曰。郞廳加出爲好耶。命善曰。一堂上。各以二郞廳分排。則書役似易矣。予曰。製述試券。當還內後考出。以此擧行。乘輿由協陽門還內。
정조 5년 · 강
命禮房承旨。馳詣 景慕宮。奉審摘奸以來。
정조 5년 · 목
敎曰。試官李性源。更爲牌招。牌去來。勿爲呼望。
정조 5년 · 강
拿處掌樂僉正李普中。
정조 5년 · 목
敎曰。協律郞拿處。掌樂提調罷職。○又敎曰。協律郞李集星汰去。其代口傳差出。○又敎曰。樂工次知該色郞廳。一體拿處。享所進去典樂。令攸司科治。
정조 5년 · 강
命左承旨李憲默。工曹參判除授。
정조 5년 · 목
敎曰。昨聞筵奏。夙夜之任。勢難强迫。殿座時亦不可不備員。合有變通之擧。且聞陞品之後。未經亞卿云。行左承旨李憲默。工曹參判除授。
정조 5년 · 강
命副司直李秉模。下義禁府拿問。
정조 5년 · 목
敎曰。予於李秉模今日擧措。切怪之。向來所被之嚴敎。所遭之人言。一則分義。二則分義。負此罪名。旋卽宥敍。自上雖軫滌瑕之義。在彼宜念革舊之道。唯今纂輯之命。係是往役。異於 實錄廳校正堂上之華選。正如纂修之名。而昨今飭敎。不啻截嚴。迷不知動。何似年前違牌承宣之習乎。向予惜才之敎。反作壞分之階。意之所之。一欲問知。行副司直李秉模。下義禁府拿問以聞。
정조 5년 · 강
以徐有防爲承旨。
정조 5년 · 목
敎曰。承旨前望入之。○又敎曰。新除授承旨牌招察任。○又敎曰。前承旨李在學李晉圭敍用。
정조 5년 · 강
遞總管李敬養。以洪養[良:I-PERSON]浩代之。
정조 5년 · 목
敎曰。未肅拜總管許遞。口傳差出。
정조 5년 · 강
遞兵曹參判鄭一祥。以金夏材代之。尋遞夏材。以鄭昌聖代之。
정조 5년 · 목
敎曰。差祭兵曹堂上許遞。前望入之。○又敎曰。新除騎堂。郞爲入來侍衛事分付。○又敎曰。兵曹參判望勿施。前望入之。
정조 5년 · 강
汰去假注書朴柱遇。
정조 5년 · 목
敎曰。講章何等重大。而多有誤書。實爲駭然。汰去。○又敎曰。上注書趙興鎭。使之入侍。汰去代亦卽爲擬入。
정조 5년 · 목
敎曰。注書擧行。極爲稽緩。事過後拿處。
정조 5년 · 강
命宣傳官李元謙記過。
정조 5년 · 목
右承旨趙時偉啓言。宣傳官李元謙。傳命之際。多有做錯。極爲駭然。請記過。從之。
정조 5년 · 강
命史庫修改。　實錄奉安史官進去時擧行。
정조 5년 · 목
領議政徐命善啓言。以史庫雨漏處。待秋擧行之意。陳達蒙允矣。此不過暫時修改之事。今番 實錄奉安史官進去時。仍爲擧行似好。請以此分付。從之。
정조 5년 · 강
御誠正閣。行秋到記科次。讀券官徐命善李性源趙時俊。對讀官閔鍾顯金尙集柳義養兪恒柱。左副承旨金宇鎭。同副承旨黃昇源。
정조 5년 · 목
予曰。禁府都事汰去傳敎書出乎。宇鎭曰。姑未書出矣。予曰。李秉模之拿處捧供。旣出特敎。則文餙招辭。萬萬駭然。當該刑房都事固當汰去。問名知入。更爲開坐之意。分付金吾。又敎曰。今日表題本事。卿其知之乎。命善曰。臣未能詳知矣。予曰。明史綱目太祖卷持入。命宇鎭讀李秉模供辭訖。命書判付。仍敎曰。此啓目出給金吾。更爲捧供以入事分付。蔡濟恭頃於抄啓文臣試券落黜後。使之申飭上來。而尙無消息。使畿營催促事。亦爲分付。予命時俊曰。掌樂提調有窠。而宰臣適入侍。故特爲下批者。欲査樂工事也。卿其善爲査出也。時俊曰。旣承聖敎。謹當詳細査啓矣。予曰。試券考之六地試券。頗有工程矣。命善曰。句作對耦。甚鍊熟矣。予曰。今日場中。有書册之持入者乎。性源曰。臣以侍衛入來之際。遍見場中。無一儒持册者矣。予曰。風雨場中。如是呈券。非實才。亦似難矣。命善曰。然矣。予曰。兵判見關西湖南武士乎。性源曰。昨日盡爲招見。則關西武士。則別無超等之人。湖南武士中。年五十三歲之人。力能擧泥土十八斗。負人五名矣。予曰。可謂力士矣。嶺南武士上來乎。性源曰。尙未上來矣。予曰。六地試券。兵判讀之。性源讀奏。予曰何如耶。命善曰。此試券可謂最上矣。命書等。
정조 5년 · 강
命節日各宮房所送馬。寘之。
정조 5년 · 목
領議政徐命善啓言。今番幸行時。海西關東補把馬。不得徵來。故差備馬分排。太半不足之中。且當節日。各宮房依例分道之馬。實推移之道矣。敎曰。各宮房所送馬幾疋耶。命善曰。五十疋矣。敎曰。然則宮房所送馬。寘之。
정조 5년 · 강
命幸行時。斥堠伏兵。依春幸時例爲之。
정조 5년 · 목
兵曹判書李性源啓言。　明陵幸行時。斥堠伏兵。何以爲之乎。敎以。此亦依春幸時例爲之。○又啓言。弘化門外留都。守總兩營輪回擧行矣。今番則何營留都乎。敎以。令當次營門擧行。○又啓言。隨駕軍兵。以乾犒饋擧行乎。敎以。依近例爲之。
정조 5년 · 목
敎曰。秋到記殿講居首幼學李聖輪。製述三下一居首生員成種仁。竝直赴殿試。講之次幼學趙昌濂。製述之次生員金養和。竝直赴會試。其餘講略粗人。考例捧傳旨施賞。○又敎曰。入格儒生。明日待令。
정조 5년 · 강
分揀兵曹佐郞洪仁浩。中官劉得藩洪慶新。
정조 5년 · 강
命金吾堂上。姑勿罷坐。
정조 5년 · 목
敎曰。李秉模當爲更招。金吾堂上。姑勿罷坐。
정조 5년 · 강
以金魯鎭徐有麟[隣:I-PERSON]爲總管。口傳也。
정조 5년 · 강
命抄啓文臣製述。更待下敎擧行。
정조 5년 · 목
因抄啓文臣懸頉單子。敎以。甚憊矣。退行於初八日。
정조 5년 · 강
拿處宣傳官南正圭趙駿逵。
정조 5년 · 목
敎曰。宣傳官南正圭。昨於奉命摘奸之行。渠以微服擬欲攔入。爲閽者所阻。則求得冠服。着入門內云云。雖非渠親與宦寺酬酢大異。而冠服卽守直中官所着者。似由於倉卒中不審之致。前後飭敎何如。則勿論事狀之故犯與不故犯。後弊所關。有難寘諸宣傳官之列。更聞光景。無情則的實。他司換差。仍令該府拿問處之。所謂廳首及所任。向者揭板之後。若能申申約束。豈有此事。更觀前頭嚴處次。行首宣傳官。姑先推考。掌務宣傳官爲先拿處。
정조 5년 · 강
命慶凞宮前衛將李起尙等。收贖放送。
정조 5년 · 목
禁府啓言。慶凞宮前衛將李起尙李琦龍尹弼成等。今方拿囚。朴大根時在公山地。請遣府吏拿來。允之。敎以。在囚各人等。年月有難區別。不可混同嚴勘。竝考律。以公罪收贖放送。未及拿來人。依此勘放。
정조 5년 · 강
命時囚李秉模。更爲捧供。
정조 5년 · 목
因禁府啓目。敎以。纂輯堂上差下之命。元非職務之可論。而 實錄考出。亦是史役。古人之史。猶於刑餘編摩。其人之引義辭遜。史無其說。如渠謏才。豈可方之古人。而惟其重王事尊君命之義。足爲反隅之一端。渠之前後罪犯。專由逋慢之致。則舊釁未沫。新愆踵露。今日處分之如此。實非獲已也。觀此供辭。首尾爲說。全沒嚴畏之義。反生瞞弄之計。至渠擧措之荒唐處。乃以天奪其魄等語。漫漶對供。究厥所爲。萬萬駭然。俄下傳敎中發問諸條。又無一言半辭之條卞者。特敎拿問。事體至嚴。卿等之如許爰辭。循例捧入。大是溺職。卿等從重推考。此啓目勿施。更爲捧招以聞。
정조 5년 · 강
召見纂輯堂上徐浩修徐有隣金魯鎭鄭昌聖鄭志儉。閣臣沈念祖。承旨徐有防于誠正閣。
정조 5년 · 목
予曰。李秉模事。可謂萬萬駭然。如有一分國綱。渠焉敢不入耶。纂輯之役。旣非官職。則便同往役。有何難强之情勢。而前後嚴飭之下。偃然堅臥。了無動靜乎。向來違牌於承旨。或有可畏之人。雖不膺命。今則何所據而不入耶。人臣事君之道。廉防爲重。如有關係於廉防。則君綱非不重也。而廉防亦不可不固守。予何以抑勒群下。使之强出。而至於今番事。不關於廉防與義理。則以何剛腸大膽。終不入來乎。予則曰。李秉模事。猶屬薄物細故也。卽今日朝像。君綱臣分。掃地無餘。如此而其何不亡乎。當初李秉模之罪名何如。而予果惜其才之稍可於文字上。故特爲滌瑕。使之纂輯。則固當竭蹶趍承之不暇。而再昨申飭之後。至昨日申時。政院下隸之前後往來。不知幾次。而昨日晩後。始爲肅謝。此何道理。此何分義耶。其心所在。予實莫曉。而李秉模之爲人。本多畏約。今番事。非渠之意也。予之所慨然者。左承旨及一直提學也。旣與李秉模相親。則何不勸之。卽爲仕進。而視若不知也。有防曰。臣則昨日以試官。早朝入闕。終日待令於殿座。而昨曉。李秉模果以去就之難安。往復於臣。故臣亦以情勢旣如此。則商量爲之。作答以送。而其後事。臣連爲來待。且無下隸之出入闕門者。未得相通。故只見承旨之連爲催促矣。念祖曰。臣則昨日只聞捧禁推傳旨之說。故果未得往復勸入。莫非臣之未及周旋之罪也。予曰。予之如是縷縷下敎者。非獨爲李秉模而然也。紀綱掃如。兆眹不好。故深以爲惡也。有防念祖曰。下敎嚴截。實不知所達矣。予曰。今日總府及本館入直誰也。有隣曰。臣則入直於總府矣。魯鎭曰。臣則入直於本館矣。昌聖曰。臣則入直於兵曹矣。志儉曰。臣則入直於本院。而以不得空院之故。抄史夜役。不得爲之。檢書官又有講義修正之役。使之別省記入直何如。予曰。檢書官一員。別省記入直。
정조 5년 · 강
命自今日。纂輯堂郞輪回入直。
정조 5년 · 목
敎曰。堂郞之晨入暮歸。考役因此遷就。況今夜漏漸長。自今日纂輯堂上一員。郞廳三員。輪回入直本廳。
정조 5년 · 강
命新除授承旨閔鍾顯。牌招察任。
정조 5년 · 강
召見入格儒生承旨黃昇源于誠正閣。
정조 5년 · 목
予命李聖輪曰。昨日汝能善誦居首。能復誦奏一篇乎。命誦禹貢。聖輪誦訖。予曰。汝自幾歲始經工。而今年爲幾歲乎。對曰。自十六始工。而今爲二十七歲矣。予曰。汝居在咸興云。居府內乎。居外村乎。對曰。居府北十里許矣。成種仁進前。予曰。今年泮試人格爲幾次乎。對曰。自人日製。至今番合爲四次。而二次居魁。二次居第二矣。命誦奏試券。種仁誦訖。予曰。年爲幾歲。對曰三十一歲矣。予曰。表策之工。所長者何文。對曰。表工爲三百首許。策工爲五十首許。而策勝於表矣。予曰。與曾經臺職成德朝。爲幾寸親乎。對曰。爲六寸祖孫矣。予曰。成德朝亦善文云矣。昇源曰。德朝本有文名。而種仁亦與臣鄕居爲近隣。稔知其自幼勤學矣。
정조 5년 · 강
分揀時囚李祖承。
정조 5년 · 목
敎曰。時囚中李祖承分揀放送。因察廳任。
정조 5년 · 목
予曰。涼雨如此。禾稼想必受傷。言念民事。誠不勝悶慮矣。有防曰。諺曰秋上甲有雨。則禾頭生穀。今日卽甲日也。而雨勢如此。實多憂慮矣。予曰。講義日記。皆已攷準乎。有防曰。日記則姑未及攷準。而原講義中。亦有三四處誤字云矣。予曰。如有誤字。使之割付好矣。又敎曰。李之[家:I-PERSON]煥。頃有郞署擬望之敎矣。禮曹有窠。而尙不擬入何也。有防曰。李之[家:I-PERSON]煥。數昨已除禮曹佐郞。而司謁出傳禮曹佐郞差出之下敎。故銓曹以方無見窠仰對矣。予曰。禮曹佐郞。以李之[家:I-PERSON]煥擬望事。有所下敎。則傳命之際。有此錯誤。極爲駭然。司謁誰乎。有防曰。趙壽岡矣。予曰。頃日疏儒事。實爲怪駭。至於賢館之士。憑信鄕儒之言。有此呈疏之擧。予所以慨然者也。有防曰。聖敎誠至當矣。日前儒疏批答。莫不欽誦。以爲大聖人處分。出尋常云矣。予曰。釋菜受香。當在明日乎。有防曰。明日是入淸齋日。而受香則再明日云矣。予曰。大司成方帶纂輯之任。必多相妨矣。
정조 5년 · 강
命司謁趙壽岡推考。
정조 5년 · 목
敎曰。莫重政望事。有此大段誤傳。當該司謁趙壽岡推考。自政院立庭嚴飭。
정조 5년 · 강
遞大司成鄭志儉。
정조 5년 · 목
敎曰。閣務抄役。俱係鞅掌。續聞釋菜入淸齋在明云。大司成鄭志儉許遞。政官待開門牌招開政。以在京無故人差出。
정조 5년 · 목
敎曰。右承旨趙時偉無端懸病。遞差。
정조 5년 · 강
景慕宮大享。命皆稱大祭。
정조 5년 · 목
敎曰。　景慕宮四仲朔大享。皆稱大祭之意。已有筵敎。而無文跡之致。各司文書。或書大字。或不書大字。此後一例釐正事分付。
정조 5년 · 강
遞承旨李世奭。以閔鍾顯代之。
정조 5년 · 목
世奭不爲仕進。因牌招啓辭。敎以。許遞。前望入之。
정조 5년 · 목
以鄭民始爲戶曹判書。洪秉聖爲獻納。李鼎揆爲副校理。鄭一祥爲左尹。鄭志儉爲大司成。李性源爲知經筵。閔垠爲定山縣監。朴浻爲庇仁縣監。
정조 5년 · 강
命新除授戶曹判書牌招察任。
정조 5년 · 강
命禁府草供。卽爲捧入。時囚亦於今日內擧行。
정조 5년 · 강
以蔡濟恭爲禮曹判書。
정조 5년 · 목
敎曰。禮曹判書前望入之。
정조 5년 · 강
命此後 陵幸時。仗馬除之事分付。
정조 5년 · 강
命此後京外擧動。閣臣無論內外廐御乘望馬及駕轎馬。通瀜立把。
정조 5년 · 목
敎曰。此後京外擧動。閣臣無論內外廐御乘望馬及駕轎馬。依分付通瀜立把事定式。今番則馬疋不足。外方馬內寺通用。後勿援例。駕後待令馬名色。有名無實。此後一半待令於蛟龍旗前。一半待令於駕後。如是申飭之後。如前緩忽。內乘僉正郞其決棍汰去。以此分付。
정조 5년 · 강
分揀時囚崔宅華。
정조 5년 · 목
因原情啓目。敎以。分揀放送。
정조 5년 · 강
命時囚權埛議處。李普中勘律。洪義榮附過放送。
정조 5년 · 목
因權埛卽其地定配草記。敎以。毋論言之信否。旣曰因親病下去云爾。則不可勒勘。議處。○又啓言。掌樂院僉正李普中。主簿洪義榮等原情。泛稱遲晩。所當請刑。而李普中年過七十。洪義榮請刑推。敎以。一百十四名差備工人。只以十六名待令者。不但萬萬駭然。　本宮享事事體。何等自別。則擧行之疏忽。罪實不輕。不可汰去而止。李普中從重勘律。至於洪義榮。雖是該色。享所諸事。協律郞專當前例云。附過放送。
정조 5년 · 강
差下纂輯郞廳尹行元崔烜。
정조 5년 · 강
掌樂院。以樂院工生不爲待令於享所査實啓。
정조 5년 · 목
因該院啓目。敎以。査奏極爲詳備。旣往特從寬大之典。姑不一一追勘。此後此等之弊。一切嚴禁。成節目揭板本院。以爲永久遵行之地。大抵小大 祀享儀節。樂爲最重。而循訛襲謬。欠敬如許。必是該院官員不擇之致。以此意另飭銓曹。臘享親祭時。四處享所樂舞。以時仕工生二百五十八名。待年生一百五十名。推移分排云云。而此亦有疑晦者。生用於 社。工用於 廟宮。生之數優可當之。工之額果無不足乎。除佾舞數。以百餘名之樂工。較諸 廟宮三處登歌軒架各差備容入之數。則亦皆相稱乎。昨筵査問之敎。政在此一段。而此啓辭未免遺却。更爲陳聞。曾聞本院工生輩接濟。每患苟艱云矣。年前變通之後。近則行之無弊。能無爲弊之端乎。如是申飭之後。渠輩賙恤之道。不可不軫念故也。卿其具由以啓。
정조 5년 · 강
禁推專經文臣韓永運崔命麟池德斌。
정조 5년 · 목
永運等在外不卽上來。禮曹啓請禁推也。
정조 5년 · 강
命時囚南正圭等。待明朝捧供以聞。
정조 5년 · 강
命時囚李集斗捧供。
정조 5년 · 목
敎曰。李集斗。日記聞已修云云。明日捧供事分付。
정조 5년 · 강
命諸道穡事。從所見馳聞。
정조 5년 · 목
敎曰。非時之雨。通宵不止。禾稼受傷。必至不些。形止何不登聞。外邑雨水多寡。隨卽狀啓事。下諭京畿監司處。雨後農形。亦須一一躬審馳報之意。申飭邑宰事。一體下諭。近來諸道農形及雨澤狀啓。皆未免稀濶。自政院申飭諸道。目下穡事。方伯雖在巡路。從所見這卽馳聞事。亦爲分付。
정조 5년 · 강
命李集星汰去傳旨勿施。
정조 5년 · 목
因掌樂主簿李集星汰去傳旨。敎以。色主簿洪義榮。猶以不與享所分揀。則獨於李集星。以霎時進去故汰去者。殊欠綜實。此傳旨勿施。
정조 5년 · 강
命今日日次次對。退定於明日。
정조 5년 · 목
敎曰。昨今陰雨。實有傷稼之慮。見今密雲不收。蒸鬱愈甚。憂悶之極。無以爲喩。諸道農形。才令陸續登聞。而然予宵旰之念。實不遑寧居。賓對亦一爲民之擧。豈可歸之備例而間撤。明日雖値齋戒。今日日次次對。退行於明日。
정조 5년 · 강
掌樂院。以樂工樂生釐正之意啓。
정조 5년 · 목
因該院啓目。敎以。　祀典事體至重。工生不足之數。臨時雇用。其爲苟艱。孰甚於此。戊寅節目。在於宮享未創之時。則原額與待年之數。如是磨鍊。不足爲怪。而因丙申以後。訖不變通。本院事至爲疏忽。啓辭中原額增數。資保加設事。誠如卿言。見今閑丁日縮。決難輕議派定。而待年生添數事。最爲便當。令攸司指劃便否。以爲稟處之地。戊寅定式之數。竝待年生計之。　廟社各差備外。尙有餘數。古人設法。意實有在。今於待年生。只增七十四名。而更無一名餘數。則臨時許多雜頉。何以充代。此亦合商量處。卿與有司之臣。往復停當。從長定式。
정조 5년 · 강
召見承旨徐有防。閣臣鄭志儉于誠正閣。